FI Euroopan unionin virallinen lehti CE 84/29

(2004/C 84 E/0033)

KIRJALLINEN KYSYMYS P-2530/03

esittäjä(t): Gabriele Statiner (PPE-DE) komissiolle

(22. heinäkuuta 2003)

Aihe: Eurostat-työryhmä

Eurostatiin kohdistettujen syytösten seurauksena komissio päätti 9. heinäkuuta 2003 varapuheenjohtajansa Kinnockin aloitteesta asettaa työryhmän, jolle siirretään OLAFin tähän mennessä suorittama sisäinen ja ulkoinen tutkinta. Komission päätöksen mukaan työryhmää johtaa Peter Zangl; Zangl on virkamies, joka ei kuulu OLAFiin, vaan on tietoyhteiskunnasta vastaavan pääosaston varapääjohtaja.

Voiko komissio selittää, miksi se on noudattanut varapuheenjohtajansa ehdotuksia ja puuttunut tällä tavalla OLAFin riippumattomuuteen, jonka sekä yhteisön lainsäätäjä (Euroopan parlamentin ja neuvoston asetus (EY) N:o 1073/1999 (1)) että se itse (komission päätös 1999/352/EY (2)) on petostentorjuntavirastolle antanut?

Voiko komissio selittää varsinkin sen, miten OLAFin johtaja on osallistunut komission 9. heinäkuuta 2003 tekemään päätökseen ja miten komission toiminta on sopusoinnussa sen määräyksen kanssa, että OLAFin johtaja ei saa petostentorjuntaviraston tutkintavaltuuksia käyttäessään pyytää eikä ottaa vastaan ohjeita komissiolta?

Euroopan yhteisöjen tuomioistuin on asioissa C-11/00 ja C-15/00 10. heinäkuuta 2003 antamissaan tuomioissa korostanut OLAFin tutkimusten riippumattomuuden erityistä merkitystä.

Onko komissio tätä taustaa vasten ottanut huomioon vaaran, että työryhmän suorittaman tutkinnan kohteeksi joutuvat virkamiehet tai yritykset tekevät valituksen tutkinnan lainmukaisuudesta?

Neil Kinnockin komission puolesta antama

yhteinen vastaus

kirjallisiin kysymyksiin E-2515/03, E-2516/03 ja P-2530/03

(8. lokakuuta 2003)

Arvoisat parlamentin jäsenet ovat varmaankin tietoisia siitä, että komissiolla on oikeus suorittaa milloin tahansa osastojensa varainhoidon tarkastuksia, valvontatoimia ja tilapäisiä analyyseja, jotta voitaisiin tarkistaa, onko toiminta varainhoitoasetuksen ja hyvää hallintotapaa koskevien sisäisten sääntöjen mukaista. Tällaiset tarkastukset ja valvontatoimet voivat mahdollistaa sen, että komissio havaitsee järjestelmälliset puutteet ja tekee asianmukaiset organisatoriset päätelmät.

Lisäksi osana vastuuvapausmenettelyn seurantaa komissio tarkastelee parlamentin pyynnöstä sopimuksia, joita Eurostat on tehnyt yksityisten yritysten kanssa. Tällöin tarkoituksena on selvittää, millaisia kyseiset sopimussuhteet ovat luonteeltaan ja laajuudeltaan. Tarkastelun kohteena on tiettyjä vanhoja sopimuksia ja voimassa olevia sopimuksia.

Edellä mainittuun liittyen 9. heinäkuuta 2003 perustettiin monialainen työryhmä, ja komissio vahvisti kokonaisuudessaan sen tehtävät 23. heinäkuuta. Työryhmän on raportoitava seuraavista asioista:

— Eurostatissa käytössä olevat varainhoitomenettelyt

— valtuutusmenettelyt

— ulkopuolisia alihankkijoita koskevan hallinnoinnin päivittäiset järjestelyt

— hallinnon määräämiä korjaavia toimenpiteitä koskevat ohjeet ja toteutetut toimenpiteet.

Työryhmän nimenomaisena tehtävänä on toimittaa komissiolle tietoja, joita se tarvitsee toteuttaakseen hallinnollisia ja organisatorisia toimia, joita edellytetään sen varmistamiseksi, että varainhoitoasetusta sekä asiaan liittyviä sääntöjä ja hyvää hallintotapaa noudatetaan. Komissio ei ole millään tavoin pyrkinyt puuttumaan OLAFin riippumattomuuteen.

Työryhmän tehtävät ja tavoitteet eivät siis ole samat kuin OLAFin. Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 1 artiklan 3 kohdan mukaisesti Euroopan petostentorjuntavirasto OLAFin tehtävänä on ”selvittää [perustamissopimuksilla tai niiden perusteella perustetuissa toimielimissä ja elimissä] virkatoimintaan liittyviä vakavia tekoja, jotka voivat merkitä, että virkamies tai muu henkilöstöön kuuluva on jättänyt noudattamatta velvollisuuksiaan tavalla, joka voi haitata näiden yhteisöjen etuja ja joka voi johtaa kurinpitotoimiin ja tarvittaessa rikossyytteisiin, taikka että toimielimen tai elimen jäsen … on vastaavalla tavalla jättänyt noudattamatta velvollisuuksiaan”. Tämä tarkoittaa, että mikään ei estä OLAFia käyttämästä hyväkseen työryhmän toiminnan tuloksia, mikäli työryhmän toimet täydentävät OLAFin tekemiä tutkimuksia.

Asetuksen (EY) N:o 1073/1999 7 artiklan 1 kohta itse asiassa edellyttää, että komission on ilmoitettava OLAFille mahdollisista petoksista, lahjonnasta tai muusta laittomasta toiminnasta.

Näin ollen työryhmän toiminta ei heikennä OLAFin toimivaltaa tai vaaranna sen tutkimusten riippumattomuutta. OLAFin pääjohtaja ja työryhmän johtaja pitävät joka tapauksessa säännöllisesti yhteyttä, ja OLAFin pääjohtajalla on toimivalta varmistaa, että OLAFin riippumattomuus on täysin turvattu.

Näin ollen komissio ei katso, että työryhmän perustaminen voisi estää OLAFin toimivallan käyttämistä tai vaarantaa sen pääjohtajan riippumattomuuden. Komissio ei ole antanut hänelle mitään ohjeita, vaan hän on hyväksynyt sen, että työryhmän ja OLAFin välille luodaan tarvittava yhteys. Komissio ei katso, että työryhmän perustaminen ja toiminta voisi vaarantaa OLAFin tutkimusten lainmukaisuuden.

OLAF on ilmoittanut komissiolle, että OLAFin pääjohtaja on kuullut OLAFin valvontakomissiota viipymättä komission päätöksen jälkeen, ja kuuleminen jatkuu.

(1) EYVL L 136, 31.5.1999, s. 1.

(2) EYVL L 136, 31.5.1999, s. 20.